*****

ΑΠΟΦΑΣΗ ΤΗΣ ΕΠΙΤΡΟΠΗΣ

της 15ης Νοεμβρίου 1983

για την τροποποίηση της απόφασης 81/546/ΕΟΚ περί υγειονομικών προϋποθέσεων και κτηνιατρικού πιστοποιητικού κατά τις εισαγωγές νωπού κρέατος από την Αυστρία

(83/576/ΕΟΚ)

Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,

Έχοντας υπόψη:

τη συνθήκη για την ίδρυση της Ευρωπαϊκής Οικονομικής Κοινότητας,

την οδηγία 72/462/ΕΟΚ του Συμβουλίου της 12ης Δεκεμβρίου 1972 περί των υγειονομικών προβλημάτων και των υγειονομικών μέτρων κατά τις εισαγωγές ζώων του βοείου και χοιρείου είδους και νωπών κρεάτων προελεύσεως τρίτων χωρών (1), όπως τροποποιήθηκε τελευταία από την οδηγία 83/91/ΕΟΚ (2), και ιδίως το άρθρο 16,

Εκτιμώντας:

ότι η απόφαση 81/546/ΕΟΚ της Επιτροπής (3) καθόρισε τις υγειονομικές προϋποθέσεις και τις λεπτομέρειες για το κτηνιατρικό πιστοποιητικό που απαιτούνται για τις εισαγωγές νωπού κρέατος από την Αυστρία·

ότι είναι αναγκαίο να τροποποιηθεί η απόφαση αυτή για να ληφθεί υπόψη η υγειονομική κατάσταση που επικρατεί σήμερα στην Αυστρία·

ότι οι αρμόδιες κτηνιατρικές αρχές της Αυστρίας έχουν επιβεβαιώσει ότι κατά τους τελευταίους 12 τουλάχιστον μήνες δεν έχουν εμφανιστεί κρούσματα της μεταδοτικής παράλυσης των χοίρων (ασθένεια Teschen) στις περιοχές Imst, Innsbruck-Stadt, Innsbruck-Land, Kitzbuehel, Kufstein, Landeck, Reutte και Schwaz (Bezirk) του Bundesland Tyrol της Αυστρίας και ότι δεν έχουν γίνει εμβολιασμοί κατά της ασθένειας αυτής κατά το διάστημα αυτό στις προαναφερόμενες περιοχές·

ότι οι αρμόδιες κτηνιατρικές αρχές της Αυστρίας έχουν αναλάβει την υποχρέωση να ανακοινώσουν σε 24 ώρες, στην Επιτροπή και στα κράτη μέλη, με τηλεγράφημα ή τέλεξ, ότι διαπιστώθηκε η εκδήλωση της ασθένειας αυτής ή ότι έγινε εμβολιασμός για την καταπολέμησή της στις προαναφερόμενες περιοχές·

ότι, σύμφωνα με τις διαπιστώσεις αποστολής κτηνιάτρων της Κοινότητας, φαίνεται ότι η μεταδοτική παράλυση των χοίρων (ασθένεια Teschen) δεν έχει εμφανιστεί στην Αυστρία κατά τους τελευταίους 12 τουλάχιστον μήνες κι ότι δεν έγιναν εμβολιασμοί κατά το διάστημα αυτό· ότι η υγειονομική κατάσταση στην Αυστρία εξακολουθεί να είναι καλή, ιδιαίτερα όσον αφορά τις ασθένειες που μεταδίδονται μέσω του κρέατος·

ότι είναι σκόπιμο να διορθωθούν ορισμένες ατέλειες στην ορολογία, ιδιαίτερα όσον αφορά την αντιστοιχία μεταξύ των διαφόρων γλωσσικών εκδόσεων της απόφασης 81/546/ΕΟΚ, που θα μπορούσε να οδηγήσει σε δυσκολίες κατά την εφαρμογή των σχετικών διατάξεων·

ότι τα μέτρα που προβλέπονται στην παρούσα απόφαση είναι σύμφωνα με τη γνώμη της Μόνιμης Κτηνιατρικής Επιτροπής,

ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ:

Άρθρο 1

Η απόφαση 81/546/ΕΟΚ τροποποιείται ως εξής:

1. Στο άρθρο 1 παράγραφος 1, το στοιχείο β) αντικαθίσταται από το ακόλουθο κείμενο:

«β) νωπό κρέας κατοικιδίων χοιροειδών, βάσει των εγγυήσεων που ορίζονται στο κτηνιατρικό πιστοποιητικό σύμφωνα με το παράρτημα Β, που πρέπει να συνοδεύει την αποστολή·»

2. Το παράρτημα Β αντικαθίσταται από το παράρτημα της παρούσας απόφασης.

Άρθρο 2

Η παρούσα απόφαση εφαρμόζεται από την 1η Δκεμβρίου 1983.

Άρθρο 3

Η παρούσα απόφαση απευθύνεται στα κράτη μέλη.

Βρυξέλλες, 15 Νοεμβρίου 1983.

Για την Επιτροπή

Poul DALSAGER

Μέλος της Επιτροπής

(1) ΕΕ αριθ. L 302 της 31. 12. 1972, σ. 28.

(2) ΕΕ αριθ. L 59 της 5. 3. 1983, σ. 34.

(3) ΕΕ αριθ. L 206 της 27. 7. 1981, σ. 7.

ΠΑΡΑΡΤΗΜΑ

«ΠΑΡΑΡΤΗΜΑ Β

ΚΤΗΝΙΑΤΡΙΚΟ ΠΙΣΤΟΠΟΙΗΤΙΚΟ

για νωπό κρέας (1) κατοικιδίων χοιροειδών που προορίζεται για αποστολή στην Ευρωπαϊκή Οικονομική Κοινότητα

Χώρα προορισμού:

Αριθμός δημόσιου πιστοποιητικού υγείας (2):

Χώρα εξαγωγής: Αυστρία

Υπουργείο:

Υπηρεσία:

Στοιχεία:

(Προαιρετικό)

Ι. Χαρακτηριστικά του κρέατος

Κρέας κατοικιδίων χοιροειδών:

(Είδος ζώου)

Είδος τεμαχίων:

Είδος συσκευασίας:

Αριθμός τεμαχίων ή μονάδων συσκευασίας:

Καθαρό βάρος:

ΙΙ. Προέλευση του κρέατος

Διεύθυνση(εις) και αριθμός(οί) (2) κτηνιατρικής εγκρίσεως του (των) εγκεκριμένου(ων) σφαγείου(ων):

Διεύθυνση(εις) και αριθμός(οί) (2) κτηνιατρικής εγκρίσεως του (των) εγκεκριμένου(ων) εργαστηρίου(ων) τεμαχισμού:

ΙΙΙ. Προορισμός του κρέατος

Το κρέας αποστέλλεται από:

(Τόπος αποστολής)

στ :

(Χώρα και τόπος προορισμού)

με το εξής μεταφορικό μέσο (3):

Όνομα και διεύθυνση αποστολέα:

Όνομα και διεύθυνση παραλήπτη:

IV. Υγειονομική βεβαίωση

Ο υπογεγραμμένος επίσημος κτηνίατρος, βεβαιώνει ότι:

1. το ανωτέρω αναφερόμενο νωπό κρέας προέρχεται από:

- ζώα που έχουν παραμείνει στο έδαφος της Αυστρίας τουλάχιστον για τρεις μήνες πριν να σφαγούν ή από τη γέννησή τους, στην περίπτωση ζώων που δεν είναι ακόμα τριών μηνών,

- ζώα που προέρχονται από εκμετάλλευση στην οποία δεν έχει εκδηλωθεί αφθώδης πυρετός ή φυσαλιδώδης ασθένεια χοίρων κατά τη διάρκεια των προηγούμενων 30 ημερών ή πανώλης των χοίρων κατά τη διάρκεια των προηγούμενων 40 ημερών πριν από την αποστολή τους, και γύρω από την οποία, σε ακτίνα 10 χιλιομέτρων, δεν εκδηλώθηκε καμία από τις ασθένειες αυτές κατά τη διάρκεια των προηγούμενων 30 ημερών,

- ζώα που μεταφέρθηκαν στο εγκεκριμένο σφαγείο χωρίς να έλθουν σε επαφή με ζώα τα οποία δεν πληρούν τους όρους που απαιτούνται για εξαγωγή του κρέατός τους στην Κοινότητα· εάν έχουν μεταφερθεί με μεταφορικά μέσα, αυτά τα τελευταία έχουν καθαρισθεί και απολυμανθεί πριν από τη φόρτωση,

- ζώα που έχουν περάσει, κατά τις 24 ώρες πριν από τη σφαγή τους, από την υγειονομική επιθεώρηση στο σφαγείο, όπως αναφέρεται στο κεφάλαιο V του παρατήματος Β της οδηγίας 72/462/ΕΟΚ, και δεν έχουν παρουσιάσει ενδείξεις αφθώδους πυρετού,

- ζώα που δεν προέρχονται από εκμετάλλευση στην οποία έχει επιβληθεί απαγόρευση λόγω βρουκελλώσεως των χοίρων κατά τη διάρκεια των προηγούμενων έξι εβδομάδων·

2. τα προαναφερόμενα νωπά κρέατα προέρχονται από εγκατάσταση ή εγκαταστάσεις στις οποίες, μετά από εκδήλωση αφθώδους πυρετού, μόνο μετά τη σφαγή όλων των υπαρχόντων ζώων, την απομάκρυνση όλου του κρέατος και τον τελικό καθαρισμό και την απολύμανση όλων των εγκαταστάσεων υπό την επίβλεψη επίσημου κτηνίατρου, έχει επιτραπεί η περαιτέρω επεξεργασία κρέατος για εξαγωγή προς την Κοινότητα.

Έγινε στ την

Σφραγίδα

(Υπογραφή του επίσημου κτηνίατρου)»

(1) Νωπό κρέας: όλα τα τεμάχια των κατοικιδίων χοιροειδών, κατάλληλα για ανθρώπινη κατανάλωση, που δεν έχουν υποβληθεί σε καμιά επεξεργασία συντηρήσεως. Εντούτοις, διατηρημένα δια ψύξεως και κατεψυγμένα κρέατα θεωρούνται ως νωπά.

(2) Προαιρετικό όταν η χώρα προορισμού επιτρέπει την εισαγωγή νωπού κρέατος για χρήση άλλη εκτός από την ανθρώπινη κατανάλωση, κατ' εφαρμογή του άρθρου 19 στοιχείο α) της οδηγίας 72/462/ΕΟΚ.

(3) Για τα βαγόνια τρένου και τα φορτηγά αυτοκίνητα σημειώνεται ο αριθμός μητρώου, για τα αεροπλάνα ο αριθμός πτήσεως, και για τα πλοία το όνομα.